ตามรอยพระราชา
สัปดาห์นี้ก็จะเป็นสัปดาห์สุดท้ายของปี 2554 แล้ว และปี 2554
29 ธ.ค. 2554

สัปดาห์นี้ก็จะเป็นสัปดาห์สุดท้ายของปี 2554 แล้ว และปี 2554 
โดย.สาธิต บวรสันติสุทธิ์
นี้คงเป็นปีแห่งความทรงจำของพวกเราชาวไทยกันทุกคน โดยเฉพาะเรื่องมหาอุทกภัยครั้งยิ่งใหญ่ที่ก่อให้เกิดความเสียหายอย่างใหญ่หลวงต่อประเทศและชาวไทยทุกคน ในอีกไม่กี่วันก็จะถึงปี 2555 หลายคนก็คาดหวังว่า ขอให้เป็นปีที่มีความสุข ได้หัวเราะ ฮ่าๆๆ เหมือนปี 2_5_5_5 
จริงๆ แล้ว หากเรามองกัน จะวันไหน ปีไหน มันก็เหมือนกัน ไม่จำเป็นต้องเป็นวันปีใหม่ ไม่จำเป็นต้องเป็นวันสงกรานต์ หรือวันตรุษจีน ฯลฯ ที่จะเป็นช่วงที่เราตั้งความหวังใหม่กับชีวิต ตั้งสัจจะกับชีวิต หรือขอพรให้กับตนเอง ทุกสิ่งในชีวิตเราจะดีได้ก็เพียงง่ายๆ คือ เราทำหน้าที่ของเราอย่างดีที่สุดแล้วหรือยัง
ปัญหาการเรียนหรือการทำงานที่เราอาจรู้สึกว่า ทำไมเราไม่ประสบความสำเร็จ ทำไมเราไม่เก่ง ทำไมเราไม่ได้รับเงินเดือนเพิ่ม หรือได้รับการเลื่อนตำแหน่ง (โดยเฉพาะช่วงปลายปีที่เป็นช่วงประเมินผลงาน) ฯลฯ ก่อนที่จะบ่นว่าคนอื่น ถามตัวเองก่อนว่า เราทำหน้าที่ตนเองดีที่สุดแล้วหรือยัง ในทำนองเดียวกัน หากเราเป็นอาจารย์หรือเป็นเจ้านายที่ประเมินลูกน้อง หากเราประเมินเขาให้ได้เกรดที่ดีทั้งที่ผลงานไม่ดี ก็ควรถามตนเองว่า เราทำหน้าที่อาจารย์หรือเจ้านายที่ดีที่สุดแล้วหรือยัง เราทำเพราะต้องการให้องค์กรหรือลูกศิษย์ได้ดี หรือเพราะต้องการให้ตนเองได้ดี มีคนรักเยอะๆ
ปัญหาสุขภาพ หลายคนมีปัญหาสุขภาพที่ไม่ดี ไม่ว่าจะเป็นไขมันสูง เบาหวาน โรคหัวใจ ฯลฯ เราก็รู้ เรียนกันมาตั้งเยอะ ว่าโรคเหล่านี้สาเหตุใหญ่มาจากพฤติกรรมของเราเอง เช่น การไม่ออกกำลังกาย การทานอาหารที่ไร้ประโยชน์ เป็นต้น แต่เพราะเราไม่ทำหน้าที่ของเจ้าของร่างกายที่ดี เราให้ร่างกายเรารับใช้เราทุกอย่าง ไม่ว่า กิน เดิน นั่ง นอน ฯลฯ แต่เราไม่เคยทำหน้าที่เจ้าของที่ดีในการดูแลรักษาร่างกายเลย
ปัญหาครอบครัว ครอบครัวแตกแยก พ่อแม่ไม่ซื่อสัตย์ต่อกัน ไม่รับผิดชอบต่อครอบครัว ก็ล้วนมาจากการไม่ทำหน้าที่ของตนในครอบครัวให้ดี เช่น หากพ่อเป็นผู้ทำหน้าที่หารายได้หลักให้ครอบครัว ไม่ทำงาน ครอบครัวก็ย่อมเดือดร้อน 
ปัญหาการเมืองในปัจจุบันก็เกิดจากนักการเมืองที่ได้รับความไว้วางใจจากประชาชน ไม่ได้ทำหน้าที่เพื่อประชาชน แต่กลับใช้ความไว้วางใจที่ได้รับนี้ทำประโยชน์เพื่อตนเอง
ปัญหาการทุจริต คอร์รัปชัน ก็เกิดจากข้าราชการที่เลี้ยงชีพด้วยเงินภาษีจากประชาชนที่มอบให้ ไม่ได้ทำหน้าที่บริการประชาชน แต่กลับใช้อำนาจหน้าที่บริการตนเอง
ปัญหาภัยธรรมชาติ ก็เกิดจากการที่คนเราไม่ได้ทำหน้าที่ของคนที่รู้คุณธรรมชาติ ไม่ได้ทำหน้าที่ในการดูแลรักษาธรรมชาติ ภัยธรรมชาติจึงเกิดขึ้น
หากจะมองหาผู้ที่เป็นตัวอย่างของการทำหน้าที่ได้ดีที่สุด ก็คงไม่มีใครทำหน้าที่ของตนเองได้อย่างสมบูรณ์เท่ากับ พระบาทสมเด็จพระเจ้าอยู่หัว ผู้ทรงเป็นที่รักยิ่งของพวกเราชาวไทยทุกคน บทเพลงหรือ Music Video “ตามรอยพระราชา” ที่พวกเราได้ยินได้ชมกัน คือสิ่งที่พวกเราทุกคนได้ประจักษ์ ได้รับรู้ถึงความรักที่พระองค์ทรงมีให้กับคนไทยทุกคน พระองค์ ได้ทรงเป็นตัวอย่างของการทำหน้าที่พระราชาที่ยิ่งใหญ่ พระราชาที่ทรงทำหน้าที่อันยิ่งใหญ่ของมนุษย์ คือ การทำประโยชน์เพื่อผู้อื่น
ในปีใหม่นี้ คำอวยพรใดก็ไม่มีประโยชน์ หากพวกเราทุกคนไม่รู้จักการทำหน้าที่ของตนอย่างเหมาะสมและถูกต้อง ขอพวกเราจงร่วมกันทำหน้าที่ของตนให้สมบูรณ์ “ตามรอยพระราชา” ด้วยกันเถิด
“ตามรอยพระราชา” ทำไมพระราชาเดินไปในป่าเขา ท่านทรงห่วงใยคนที่เขาอยู่ห่างไกล ทำไมพระราชาถึงมีเหงื่อไหล ท่านทุ่มเทแรงกาย ทรงงานมาหลายปี ทำไมพระราชาถือแผนที่เอาไว้ ท่านอยากจะทรงเห็นเมืองไทยได้ทุกที่ เพราะอะไรพระราชาถึงต้องทำแบบนี้ ท่านอยากให้เรามีชีวิตที่เป็นสุข ท่านทรงเหนื่อยทรงทำเพื่อเราเรื่อยมา ถึงเวลาทำให้ท่านสุขใจ ร่วมกันสร้างความดีด้วยใจและกาย ก้าวตามรอยบาทองค์พระราชา เพราะอะไรพระราชาถึงต้องเดินลุยน้ำ ท่านลำบากเพื่อให้พวกเราสบาย ทำไมทุกๆ บ้าน จึงมีรูปท่านติดไว้ เป็นหลักคอยเตือนใจให้เราทำความดี ทำไมพระราชาถึงไม่หยุดพัก ท่านไม่เคยหยุดพัก เพราะรักเราหนักหนา หนูอยากจะเป็นเด็กดีของพระราชา ต้องตั้งใจศึกษา ขยัน และพอเพียง จากวันนี้สักหมื่นปีต้นไม้ที่พ่อปลูก ต้องสวย ต้องงดงามและยิ่งใหญ่ บวกกันเป็นดินเดียวให้พ่อได้สุขใจ ไม่ต้องเหนื่อยเกินไปอย่างที่แล้วมา จะขอตามรอยของพ่อ ท่องคำว่าเพียงและพอจากหัวใจเป็นลูกที่ดีของพ่อ ด้วยความรัก ด้วยภักดี ตลอดไป ร่วมกันสร้างความดีด้วยใจและกาย ก้าวตามรอยบาทองค์พระราชา จะขอตามรอยของพ่อ ท่องคำว่าเพียงและพอจากหัวใจ เป็นลูกที่ดีของพ่อ